title: Komisijos įgyvendinimo reglamentas (ES) 2021/909 2021 m. gegužės 31 d. dėl tam tikrų prekių klasifikavimo Kombinuotojoje nomenklatūroje

text:
2021 6 7

                  LT

                  Europos Sąjungos oficialusis leidinys

                  L 199/1

         KOMISIJOS ĮGYVENDINIMO REGLAMENTAS (ES) 2021/909
         2021 m. gegužės 31 d.
         dėl tam tikrų prekių klasifikavimo Kombinuotojoje nomenklatūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
         kadangi:

                     (1)

                     siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;

                     (2)

                     Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;

                     (3)

                     laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;

                     (4)

                     reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;

                     (5)

                     šiame reglamente nustatytos priemonės atitinka Muitinės kodekso komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.

            2 straipsnis
            Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.

            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gegužės 31 d.

                  Komisijos vardu

                  Pirmininkės pavedimu

               Gerassimos THOMAS

                  Generalinis direktorius

                  Mokesčių ir muitų sąjungos generalinis direktoratas

            (1)  OL L 269, 2013 10 10, p. 1.

            (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).

            PRIEDAS

                        Prekių aprašymas

                        Klasifikavimas KN kodas

                        Motyvai

                        (1)

                        (2)

                        (3)

                        Iš akytųjų plastikų (putplasčio) pagamintas maždaug 1 m ilgio ir 8 cm skersmens tuščiavidurio vamzdžio formos lankstus gaminys (vadinamoji vandens lazda). Gaminys plūduriuoja vandens paviršiuje, todėl pateikiamas naudoti kaip plūdrioji priemonė, atitinkanti mokomųjų plūdriųjų plaukimo priemonių Europos standartą (EN 13138-2:2014). Gaminys taip pat amortizuoja smūgius ir izoliuoja šilumą.
                        Žr. paveikslus  (*1).

                        3926 90 97

                        Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis ir KN kodus 3926 , 3926 90  ir 3926 90 97  atitinkančiais prekių aprašymais.
                        Gaminys nepriskirtinas 9506  pozicijai kaip bendrųjų fizinių pratimų, gimnastikos, atletinių sporto šakų, kitų sporto šakų arba lauko žaidimų reikmuo ir įranga, nes dėl savo nesudėtingos paprastos formos jis negali būti identifikuojamas kaip fiziniams pratimams arba sportui skirtas gaminys, priskirtinas 9506  pozicijai, nors dėl savo plūdrumo jis atitinka mokomųjų plūdriųjų plaukimo priemonių standartą. Be to, dėl savo paprastos formos ir įprastos medžiagos gaminys gali būti naudojamas įvairiems tikslams (pvz., kaip smūgius amortizuojantys apsauginiai gaminiai stulpams apvynioti, kaip šilumą izoliuojantys gaminiai vamzdžiams apvynioti, kaip vaikų pramogoms skirti gaminiai).
                        Be to, gaminys nepriskirtinas 9503  pozicijai kaip kiti žaislai, nes dėl savo konstrukcijos jis negali būti aiškiai atpažįstamas kaip vaikų ar suaugusiųjų pramogoms skirtas gaminys.
                        Taigi gaminys klasifikuotinas pagal medžiagą, iš kurios jis pagamintas (plastikai).
                        Todėl gaminys laikytinas kitu gaminiu iš plastikų ir jam priskirtinas KN kodas 3926 90 97 .

               (*1)  Paveikslai pateikiami tik dėl informacijos.


title: Komisijos įgyvendinimo reglamentas (ES) 2021/910 2021 m. gegužės 31 d. dėl tam tikrų prekių klasifikavimo Kombinuotojoje nomenklatūroje

text:
2021 6 7

                  LT

                  Europos Sąjungos oficialusis leidinys

                  L 199/4

         KOMISIJOS ĮGYVENDINIMO REGLAMENTAS (ES) 2021/910
         2021 m. gegužės 31 d.
         dėl tam tikrų prekių klasifikavimo Kombinuotojoje nomenklatūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
         kadangi:

                     (1)

                     siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;

                     (2)

                     Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;

                     (3)

                     laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;

                     (4)

                     reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;

                     (5)

                     šiame reglamente nustatytos priemonės atitinka Muitinės kodekso komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.

            2 straipsnis
            Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.

            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gegužės 31 d.

                  Komisijos vardu

                  Pirmininkės pavedimu

               Gerassimos THOMAS

                  Generalinis direktorius

                  Mokesčių ir muitų sąjungos generalinis direktoratas

            (1)  OL L 269, 2013 10 10, p. 1.

            (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).

            PRIEDAS

                        Prekių aprašymas

                        Klasifikavimas
                        (KN kodas)

                        Motyvai

                        (1)

                        (2)

                        (3)

                        Vienodo apskrito skerspjūvio kermeto strypai. Įvairaus ilgio ir skersmens gaminiai bukais galais gali būti pilnaviduriai arba gali būti pergręžti ir turėti aušinimo kanalus. Kai kurių gaminių galai gali būti nusklembti.
                        Gaminiai pagaminti iš kermeto, t. y. sukepinto metalo karbido, kurio pagrindas – volframo karbidas, o rišamoji medžiaga – kobaltas.
                        Dėl mažo apdirbimo laipsnio, paprasto pavidalo ir formos gaminiai gali būti naudojami įvairiais tikslais, pavyzdžiui, kaip armavimo elementai. Po tolimesnio apdorojimo jie gali būti naudojami įrankiams ir kaip įrankiai.

                        8113 00 90

                        Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis, XV skyriaus 4 pastaba ir KN kodus 8113 00  ir 8113 00 90  atitinkančiais prekių aprašymais.
                        Gaminiai nelaikytini smaigčiais ar panašiais nepritvirtintais įrankių reikmenimis iš kermetų ir jiems nepriskirtinas KN kodas 8209 00 80 , nes juos naudoti įrankiams ir kaip įrankius galima tik papildomai apdorojus, be to, jie tinka ir kitiems tikslams.
                        Gaminiai atitinka 8113  pozicijos aprėptį, kuri apima neapdorotus kermetus ir kermetų dirbinius, nenurodytus kitose Kombinuotosios nomenklatūros pozicijose (taip pat žr. Suderintos sistemos paaiškinimų 8113  pozicijos paaiškinimų šeštą pastraipą).
                        Taigi gaminiai laikytini kermetais arba kitais kermetų dirbiniais ir jiems priskirtinas KN kodas 8113 00 90 .


title: Komisijos įgyvendinimo reglamentas (ES) 2021/911 2021 m. gegužės 31 d. dėl tam tikrų prekių klasifikavimo Kombinuotojoje nomenklatūroje

text:
2021 6 7

                  LT

                  Europos Sąjungos oficialusis leidinys

                  L 199/7

         KOMISIJOS ĮGYVENDINIMO REGLAMENTAS (ES) 2021/911
         2021 m. gegužės 31 d.
         dėl tam tikrų prekių klasifikavimo Kombinuotojoje nomenklatūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
         kadangi:

                     (1)

                     siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;

                     (2)

                     Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;

                     (3)

                     laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;

                     (4)

                     reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;

                     (5)

                     šiame reglamente nustatytos priemonės atitinka Muitinės kodekso komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.

            2 straipsnis
            Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.

            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gegužės 31 d.

                  Komisijos vardu

                  Pirmininkės pavedimu

               Gerassimos THOMAS

                  Generalinis direktorius

                  Mokesčių ir muitų sąjungos generalinis direktoratas

            (1)  OL L 269, 2013 10 10, p. 1.

            (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).

            PRIEDAS

                        Prekių aprašymas

                        Klasifikavimas
                        KN kodas

                        Motyvai

                        (1)

                        (2)

                        (3)

                        Ratukinė platforma baldams perstumti, sudaryta iš:

                                    —

                                    medienos plokštės (medienos plaušų plokštės užapvalintais kampais ir kraštais);

                                    —

                                    plastikinių nuo slydimo apsaugančių kilimėlių viršutinėje plokštės pusėje;

                                    —

                                    plastikinių ratukų;

                                    —

                                    metalinių laikiklių plastikiniams ratukams pritvirtinti prie plokštės apačios.

                              Gaminyje išpjauta kiaurymė, kuri leidžia jį nešti rankoje arba pakabinti ant sienos.
                        Gaminys skirtas įvairiems daiktams, visų pirma baldams ir kitiems sunkiems daiktams, gabenti.
                        (Žr. pav.) (*1)

                        4421 99 10

                        Klasifikuojama vadovaujantis Kombinuotosios nomenklatūros 1, 3 (b punktu) ir 6 bendrosiomis aiškinimo taisyklėmis, 44 skirsnio 3 pastaba ir KN kodus 4421 , 4421 99  ir 4421 99 10  atitinkančiais prekių aprašymais.
                        Gaminiui nepriskirtinas KN kodas 8716 80 00  ir jis nelaikytinas kita nesavaeige transporto priemone, nes objektyvios jo charakteristikos ir savybės nevisiškai atitinka 8716  pozicijos aprašymą ir KN kodą 8716 80 00 .
                        Atsižvelgiant į objektyvias gaminio charakteristikas ir savybes, įskaitant kiaurymę, kuri nėra skirta tam, kad gaminį būtų galima stumti koja ar ranka, ir į jo konstrukciją, kuri leidžia gabenti sunkius daiktus, pvz. baldus, juos stumiant, gaminys nėra suprojektuotas būti velkamas kitomis transporto priemonėmis, stumiamas ar traukiamas ranka, stumiamas koja ar tempiamas gyvūnų (taip pat žr. Suderintos sistemos paaiškinimų 8716  pozicijos paaiškinimų antrą pastraipą).
                        Gaminys negali būti laikomas transporto priemone, nes nepasižymi kai kuriomis 8716  pozicijai priskiriamų rankomis ar kojomis varomų transporto priemonių charakteristikomis ir savybėmis, nes jis nėra vežimėlis, vežimas, varomasis vežimėlis ar vagonėlis arba dėl to, kad jis nėra sudarytas iš transporto priemonės specifinės dalies, tokios kaip važiuoklės.
                        Taigi gaminys klasifikuotinas pagal medžiagą, iš kurios jis pagamintas.
                        Gaminys yra sudėtinis gaminys, kurį sudaro įvairios medžiagos (mediena, plastikas ir metalas). Sudėtinė dalis, nulemianti esminį gaminio požymį, yra mediena, nes medienos plokštė yra pagrindinė sudėtinio gaminio dalis ir ji yra svarbiausia gaminio numatomai paskirčiai.
                        Taigi gaminys laikytinas kitu gaminiu iš medienos plaušo plokščių ir jam priskirtinas KN kodas 4421 99 10 .

               (*1)  Paveikslas pateikiamas tik dėl informacijos.


title: Komisijos įgyvendinimo reglamentas (ES) 2021/912 2021 m. birželio 4 d. kuriuo leidžiama pakeisti naujo maisto produkto lakto-N-neotetraozės (mikrobinio šaltinio) specifikacijas ir iš dalies keičiamas Įgyvendinimo reglamentas (ES) 2017/2470 (Tekstas svarbus EEE)

text:
2021 6 7

                  LT

                  Europos Sąjungos oficialusis leidinys

                  L 199/10

         KOMISIJOS ĮGYVENDINIMO REGLAMENTAS (ES) 2021/912
         2021 m. birželio 4 d.
         kuriuo leidžiama pakeisti naujo maisto produkto lakto-N-neotetraozės (mikrobinio šaltinio) specifikacijas ir iš dalies keičiamas Įgyvendinimo reglamentas (ES) 2017/2470
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2015 m. lapkričio 25 d. Europos Parlamento ir Tarybos reglamentą (ES) 2015/2283 dėl naujų maisto produktų, iš dalies keičiantį Europos Parlamento ir Tarybos reglamentą (ES) Nr. 1169/2011 ir panaikinantį Europos Parlamento ir Tarybos reglamentą (EB) Nr. 258/97 ir Komisijos reglamentą (EB) Nr. 1852/2001 (1), ypač į jo 12 straipsnį,
         kadangi:

                     (1)

                     Reglamente (ES) 2015/2283 nustatyta, kad pateikti Sąjungos rinkai galima tik leidžiamus naudoti ir į Sąjungos sąrašą įtrauktus naujus maisto produktus;

                     (2)

                     pagal Reglamento (ES) 2015/2283 8 straipsnį buvo priimtas Komisijos įgyvendinimo reglamentas (ES) 2017/2470 (2), kuriuo nustatomas Sąjungos naujų maisto produktų sąrašas;

                     (3)

                     pagal Reglamento (ES) 2015/2283 12 straipsnį Komisija turi pateikti įgyvendinimo akto, kuriuo leidžiama pateikti rinkai Sąjungoje naują maisto produktą ir kuriuo atnaujinamas Sąjungos sąrašas, projektą;

                     (4)

                     Komisijos įgyvendinimo sprendimu (ES) 2016/375 (3) leista pateikti rinkai chemiškai susintetintą lakto-N-neotetraozę kaip naują maisto sudedamąją dalį pagal Europos Parlamento ir Tarybos reglamentą (EB) Nr. 258/97 (4);

                     (5)

                     pagal Reglamento (EB) Nr. 258/97 5 straipsnį 2016 m. rugsėjo 1 d. bendrovė „Glycom A/S“ pranešė Komisijai apie savo ketinimą pateikti rinkai kaip naują maisto sudedamąją dalį mikrobinio šaltinio lakto-N-neotetraozę, pagamintą naudojant Escherichia coli padermę K-12;

                     (6)

                     savo pranešime Komisijai „Glycom A/S“ taip pat pateikė ataskaitą, išduotą Airijos kompetentingos institucijos pagal Reglamento (EB) Nr. 258/97 3 straipsnio 4 dalį, kurioje, remdamasi tos bendrovės pateiktais moksliniais įrodymais, kompetentinga institucija padarė išvadą, kad lakto-N-neotetraozė, pagaminta naudojant Escherichia coli padermę K-12, yra iš esmės lygiavertė sintetinei lakto-N-neotetraozei, dėl kurios leidimas suteiktas Įgyvendinimo sprendimu (ES) 2016/375. Todėl mikrobinio šaltinio lakto-N-neotetraozė buvo įtraukta į Sąjungos naujų maisto produktų sąrašą;

                     (7)

                     2019 m. birželio 23 d. bendrovė „Chr. Hansen A/S“ (toliau – pareiškėjas) pagal Reglamento (ES) 2015/2283 10 straipsnio 1 dalį pateikė Komisijai paraišką leisti naudoti lakto-N-neotetraozę (mikrobinį šaltinį), pagamintą bendrai veikiant Escherichia coli padermės BL21(DE3) išvestinėms padermėms PS-LNnT-JBT ir DS-LNnT-JBT, kaip naują maisto produktą tokiomis pačiomis naudojimo sąlygomis, kokios šiuo metu nustatytos sintetinei ir mikrobinio šaltinio lakto-N-neotetraozei. Pareiškėjas paprašė atnaujinti Sąjungos sąrašą atsižvelgiant į naują to naujo maisto produkto šaltinį;

                     (8)

                     be to, pareiškėjas pasiūlė atnaujinti kai kurias iš šio naujo šaltinio gaminamos lakto-N-neotetraozės (mikrobinio šaltinio) specifikacijas, nes jos skiriasi nuo leidžiamos mikrobiologinės kilmės lakto-N-neotetraozės, gaminamos naudojant Escherichia coli padermę K-12, specifikacijų: pelenų kiekis padidintas nuo ≤ 0,4 % iki ≤ 1,0 %; naujame maisto produkte mielių ir pelėsių kiekis padidintas nuo dabartinių ≤ 10 kolonijas sudarančių vienetų (KSV)/g kiekvienos rūšies mikroorganizmo iki ≤ 50 KSV/g abiejų mikroorganizmų derinio; sudėtyje nėra metanolio (palyginti su dabartine riba ≤ 100 mg/kg) ir lakto-N-neotetraozės fruktozės izomero (palyginti su dabartine riba ≤ 1,0 %);

                     (9)

                     2020 m. sausio 17 d. Komisija paprašė Europos maisto saugos tarnybos (toliau – Tarnyba) atlikti lakto-N-neotetraozės, pagamintos bendrai veikiant Escherichia coli padermės BL21(DE3) išvestinėms padermėms PS-LNnT-JBT ir DS-LNnT-JBT, vertinimą pagal Reglamento (ES) 2015/2283 11 straipsnio reikalavimus;

                     (10)

                     2020 m. spalio 22 d. Tarnyba priėmė mokslinę nuomonę „Lakto-N-neotetraozės (LNnT), pagamintos iš E. coli BL21 išvestinių padermių, kaip naujo maisto produkto pagal Reglamentą (ES) 2015/2283, sauga“ („SAFEty of lacto-N-neotetraose (LNnT) produced by derivative strains of E. coli BL21 as a novel food pursuant to Regulation (ES) 2015/2283“) (5);

                     (11)

                     savo mokslinėje nuomonėje Tarnyba padarė išvadą, kad lakto-N-neotetraozė (LNnT), pagaminta bendrai veikiant Escherichia coli padermės BL21(DE3) išvestinėms padermėms PS-LNnT-JBT ir DS-LNnT-JBT, kaip naujas maisto produktas pagal Reglamentą (ES) 2015/2283 dabartinėmis leidžiamomis naudojimo sąlygomis yra saugi; taigi ta nuomonė suteikia pakankamą pagrindą nustatyti, kad lakto-N-neotetraozė (LNnT), pagaminta bendrai veikiant Escherichia coli padermės BL21(DE3) išvestinėms padermėms PS-LNnT-JBT ir DS-LNnT-JBT, atitinka Reglamento (ES) 2015/2283 12 straipsnio 1 dalies reikalavimus;

                     (12)

                     todėl yra tikslinga iš dalies pakeisti mikrobiologinės kilmės lakto-N-neotetraozės specifikacijas ir įtraukti Escherichia coli padermės BL21(DE3) išvestines padermes PS-LNnT-JBT ir DS-LNnT-JBT kaip naujo maisto produkto šaltinį šalia jau leidžiamos Escherichia coli padermės K-12 ir pakeisti siūlomą pelenų, pelėsių ir mielių kiekį;

                     (13)

                     todėl Reglamento (ES) 2017/2470 priedas turėtų būti atitinkamai iš dalies pakeistas;

                     (14)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Medžiagai lakto-N-neotetraozei (mikrobiniam šaltiniui) skirtas įrašas Sąjungos leidžiamų naudoti naujų maisto produktų sąraše, kaip nustatyta Reglamento (ES) 2015/2283 6 straipsnyje, iš dalies keičiamas, kaip nurodyta šio reglamento priede.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. birželio 4 d.

                  Komisijos vardu

                  Pirmininkė

               Ursula VON DER LEYEN

            (1)  OL L 327, 2015 12 11, p. 1.

            (2)  2017 m. gruodžio 20 d. Komisijos įgyvendinimo reglamentas (ES) 2017/2470, kuriuo pagal Europos Parlamento ir Tarybos reglamentą (ES) 2015/2283 dėl naujų maisto produktų nustatomas Sąjungos naujų maisto produktų sąrašas (OL L 351, 2017 12 30, p. 72).

            (3)  2016 m. kovo 11 d. Komisijos įgyvendinimo sprendimas (ES) 2016/375, kuriuo leidžiama pateikti rinkai lakto-N-neotetraozę kaip naują maisto sudedamąją dalį pagal Europos Parlamento ir Tarybos reglamentą (EB) Nr. 258/97 (OL L 70, 2016 3 16, p. 22).

            (4)  1997 m. sausio 27 d. Europos Parlamento ir Tarybos reglamentas (EB) Nr. 258/97 dėl naujų maisto produktų ir naujų maisto komponentų (OL L 43, 1997 2 14, p. 1).

            (5)  EFSA Journal 2020;18(11):6305.

            PRIEDAS
            Įgyvendinimo reglamento (ES) 2017/2470 priedo 2 lentelėje (Specifikacijos) įrašas „Lakto-N-neotetraozė (mikrobinis šaltinis)“ pakeičiamas taip:

                           „Lakto-N-neotetraozė

                              (mikrobinis šaltinis)

                              Apibrėžtis:

                           Cheminis pavadinimas: β-D-Galaktopiranozil-(1→4)-2-acetamido-2-deoksi-β-D-gliukopiranozil-(1→3)-β-D-galaktopiranozil-(1→4)-D-gliukopiranozė
                           Cheminė formulė: C26H45NO21

                           CAS Nr. 13007–32–4
                           Molekulinė masė: 707,63 g/mol

                              Šaltinis:

                                       —

                                       genetiškai modifikuota Escherichia coli K-12 arba

                                       —

                                          Escherichia coli BL21(DE3) genetiškai modifikuotų padermių PS-LNnT-JBT ir DS-LNnT-JBT derinys

                              Aprašymas:

                           Lakto-N-neotetraozė yra balti arba beveik balti milteliai, pagaminti mikrobiologiniu gamybos būdu.

                              Grynumas:

                           Tyrimo duomenys (be vandens): ≥ 80 %
                           D-laktozė: ≤ 10,0 %
                           Lakto-N-triozė II: ≤ 3,0 %

                              para-lakto-N-neoheksaozė: ≤ 5,0 %
                           Lakto-N-neotetraozės fruktozės izomeras: ≤ 1,0 %
                           Sacharidų (lakto-N-neotetraozės, D-laktozės, lakto-N-triozės II, para-lakto-N-neoheksaozės, lakto-N-neotetraozės fruktozės izomero) bendras kiekis: ≥ 92 % (sausosios medžiagos masinė dalis %)
                           pH vertė (5 % tirpalas esant 20 °C): 4,0–7,0
                           Vanduo: ≤ 9,0 %
                           Sulfatiniai pelenai: ≤ 1,0 %
                           Tirpiklių liekanos (metanolis): ≤ 100 mg/kg
                           Baltymų liekanos: ≤ 0,01 %

                              Mikrobiologiniai kriterijai:

                           Bendras aerobinių mezofilinių bakterijų skaičius: ≤ 500 KSV/g
                           Mielės ir pelėsiai: ≤ 50 KSV/g
                           Endotoksinų liekanos: ≤ 10 EV/mg
                           KSV: kolonijas sudarantys vienetai; EV: endotoksinų vienetai“


title: 2019 m. rugpjūčio 26 d. Komisijos įgyvendinimo reglamentas (ES) 2019/1374, kuriuo, atsižvelgiant į 2019 m. liepos 3 d. Sprendimą byloje C-644/17 Eurobolt, atnaujinamas tyrimas dėl 2011 m. liepos 18 d. Tarybos įgyvendinimo reglamento (ES) Nr. 723/2011, kuriuo išplečiamas galutinio antidempingo muito, nustatyto Reglamentu (EB) Nr. 91/2009 tam tikroms importuojamoms Kinijos Liaudies Respublikos kilmės geležinėms arba plieninėms tvirtinimo detalėms, taikymas tam tikroms iš Malaizijos siunčiamoms importuojamoms geležinėms arba plieninėms tvirtinimo detalėms, deklaruojamoms arba nedeklaruojamoms kaip Malaizijos kilmės

text:
27.8.2019

                  LT

                  Europos Sąjungos oficialusis leidinys

                  L 223/1

         KOMISIJOS ĮGYVENDINIMO REGLAMENTAS (ES) 2019/1374
         2019 m. rugpjūčio 26 d.
         kuriuo, atsižvelgiant į 2019 m. liepos 3 d. Sprendimą byloje C-644/17 Eurobolt, atnaujinamas tyrimas dėl 2011 m. liepos 18 d. Tarybos įgyvendinimo reglamento (ES) Nr. 723/2011, kuriuo išplečiamas galutinio antidempingo muito, nustatyto Reglamentu (EB) Nr. 91/2009 tam tikroms importuojamoms Kinijos Liaudies Respublikos kilmės geležinėms arba plieninėms tvirtinimo detalėms, taikymas tam tikroms iš Malaizijos siunčiamoms importuojamoms geležinėms arba plieninėms tvirtinimo detalėms, deklaruojamoms arba nedeklaruojamoms kaip Malaizijos kilmės
         EUROPOS KOMISIJA,
         atsižvelgdama į Sutartį dėl Europos Sąjungos veikimo, ypač į jos 266 straipsnį,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1), ypač į jo 14 straipsnį,
         kadangi:
         1.   PROCEDŪRA

                     (1)

                     2007 m. lapkričio 9 d. Komisija inicijavo antidempingo tyrimą dėl tam tikrų importuojamų Kinijos Liaudies Respublikos kilmės geležinių arba plieninių tvirtinimo detalių (2) pagal Tarybos reglamento (EB) Nr. 384/96 (3) (toliau – pagrindinis reglamentas) 5 straipsnį.

                     (2)

                     2009 m. sausio 31 d. Taryba Reglamentu (EB) Nr. 91/2009 (4) nustatė galutinį antidempingo muitą tam tikroms importuojamoms Kinijos Liaudies Respublikos (toliau – KLR) kilmės geležinėms arba plieninėms tvirtinimo detalėms.

                     (3)

                     Nustačius galutinį antidempingo muitą Komisija gavo įrodymų, kad šių priemonių buvo vengiama perkraunant produktus Malaizijoje.

                     (4)

                     Todėl 2010 m. lapkričio 28 d. Komisija Reglamentu (ES) Nr. 966/2010 (5) inicijavo tyrimą dėl galimo antidempingo priemonių, nustatytų Reglamentu (EB) Nr. 91/2009, vengimo.

                     (5)

                     2011 m. liepos 26 d. Taryba 2011 m. liepos 18 d. Reglamentu (ES) Nr. 723/2011 (toliau – priemonių vengimo reglamentas) (6) išplėtė Reglamentu (EB) Nr. 91/2009 nustatyto antidempingo muito taikymą tam tikroms iš Malaizijos siunčiamoms geležinėms arba plieninėms tvirtinimo detalėms, deklaruojamoms arba nedeklaruojamoms kaip Malaizijos kilmės.

                     (6)

                     2016 m. vasario 27 d. Komisija panaikino Reglamentu (EB) Nr. 91/2009 nustatytą galutinį antidempingo muitą, kurio taikymas išplėstas Reglamentu (ES) Nr. 723/2011 (7).

                     (7)

                     2017 m. lapkričio 17 d. Nyderlandų Aukščiausiasis Teismas pateikė prašymą priimti prejudicinį sprendimą dėl nacionalinės bylos, kurią iškėlė Nyderlandų tvirtinimo detalių iš Malaizijos importuotojas „Eurobolt BV“ (toliau – „Eurobolt“), nagrinėjimo. Bendrovė „Eurobolt“ užginčijo vengimo priemonių galiojimą remdamasi tuo, kad Komisija komitetui nepateikė visos susijusios informacijos likus bent 10 darbo dienų iki komiteto posėdžio, kaip nustatyta tuo metu taikyto Reglamento (EB) Nr. 1225/2009 (8) 15 straipsnio 2 dalyje.

                     (8)

                     Šiomis aplinkybėmis prašymą priimti prejudicinį sprendimą pateikiantis teismas paprašė Teisingumo Teismo nustatyti, ar Reglamentas (ES) Nr. 723/2011 yra negaliojantis atsižvelgiant į Reglamento (EB) Nr. 1225/2009 15 straipsnio 2 dalį, nes „Eurobolt“ pastabos, pateiktos atsakant į Komisijos išvadas, nebuvo kaip susijusi informacija, kaip tai suprantama pagal šią nuostatą, perduotos minėtoje nuostatoje numatytam Patariamajam komitetui ne vėliau kaip likus 10 darbo dienų iki šio komiteto posėdžio (9).

                     (9)

                     Savo sprendime Teisingumo Teismas pažymėjo, kad šiuo atveju „Eurobolt“ pateikė nagrinėjamas pastabas kaip suinteresuotoji šalis vykdant Komisijos pagal Reglamento (EB) Nr. 1225/2009 13 straipsnio 3 dalį pradėtą tyrimą. Šiomis pastabomis siekta atsakyti į Komisijos patvirtintas preliminarias išvadas (10). Atitinkamai pastabos turėjo būti laikomos susijusia informacija, kaip ji suprantama pagal Reglamento (EB) Nr. 1225/2009 (11) 15 straipsnio 2 dalį, ta nuostata buvo pažeista, nes apie tas pastabas valstybėms narėms nebuvo pranešta ne vėliau kaip likus 10 darbo dienų iki Patariamojo komiteto posėdžio (12).

                     (10)

                     Teisingumo Teismo nuomone, Reglamento (EB) Nr. 1225/2009 15 straipsnio 2 dalyje nustatytas reikalavimas Patariamajam komitetui pateikti visą susijusią informaciją ne vėliau kaip likus 10 darbo dienų iki jo posėdžio pradžios yra vienas iš esminių procedūros teisėtumo reikalavimų, kurių pažeidimas lemia atitinkamo akto panaikinimą (13).

                     (11)

                     Pagal SESV 266 straipsnį Sąjungos institucijos privalo imtis būtinų priemonių Europos Sąjungos Teisingumo Teismo sprendimui įvykdyti.

                     (12)

                     Iš teismų praktikos matyti, kad tais atvejais, kai Teismo sprendimu panaikinamas reglamentas, kuriuo nustatomi antidempingo muitai, arba paskelbiama, kad toks reglamentas negalioja, institucija, kuriai nurodoma imtis tokių priemonių tam sprendimui įgyvendinti, turi galimybę atnaujinti procedūrą, dėl kurios minėtas reglamentas priimtas, net jei ši galimybė taikomuose teisės aktuose aiškiai nenumatyta (14).

                     (13)

                     Be to, išskyrus atvejus, kai dėl nustatyto pažeidimo visas tyrimas yra neteisėtas, atitinkama institucija, siekdama pakeisti ankstesnį aktą, kuris buvo panaikintas arba paskelbtas negaliojančiu, gali atnaujinti tą tyrimą tik tuo etapu, kai buvo padarytas pažeidimas (15). Tiksliau tai reiškia, kad tokiu atveju, kai panaikinamas administracinę procedūrą užbaigiantis aktas, panaikinimas nebūtinai turi įtakos parengiamiesiems aktams, pvz., priemonių vengimo tyrimo inicijavimui Reglamentu (ES) Nr. 966/2010.

                     (14)

                     Šiuo atveju Teisingumo Teismas paskelbė Reglamentą (ES) Nr. 723/2011 negaliojančiu tiek, kiek jis buvo priimtas pažeidžiant konsultavimo procedūrą, nurodytą Reglamento (EB) Nr. 1225/2009 15 straipsnio 2 dalyje. Taigi Komisija turi galimybę ištaisyti Reglamento (ES) Nr. 723/2011 aspektus, dėl kurių jis buvo panaikintas, ir palikti tas dalis, kurioms Teismo sprendimas neturėjo poveikio (16).

                     (15)

                     Todėl Komisija nusprendė atnaujinti priemonių vengimo tyrimą, kad ištaisytų Teisingumo Teismo nustatytą pažeidimą.

               2.   TYRIMO ATNAUJINIMAS

         2.1.   Atnaujinimas

                     (16)

                     Atsižvelgdama į tai, kas išdėstyta pirmiau, Komisija atnaujina priemonių vengimo tyrimą dėl tam tikrų iš Malaizijos siunčiamų importuojamų geležinių arba plieninių tvirtinimo detalių, deklaruojamų arba nedeklaruojamų kaip Malaizijos kilmės, dėl kurio buvo priimtas 2011 m. liepos 18 d. Tarybos įgyvendinimo reglamentas (ES) Nr. 723/2011, kuriuo išplečiamas galutinio antidempingo muito, nustatyto Reglamentu (EB) Nr. 91/2009, taikymas.

                     (17)

                     Tyrimas atnaujinamas tiek, kiek tai susiję su Teisingumo Teismo sprendimo byloje C-644/17 Eurobolt vykdymu. Šiame sprendime Teisingumo Teismo nustatytas pažeidimas yra susijęs su įsipareigojimais, kylančiais dėl tuo metu taikyto Reglamento (EB) Nr. 1225/2009 15 straipsnio 2 dalyje nurodytos Patariamojo komiteto procedūros. Per tą laiką ta procedūra buvo pakeista nagrinėjimo procedūra komitete, nustatyta Reglamento (ES) Nr. 182/2011 (17) 5 straipsnyje (18).

                     (18)

                     Šiuo klausimu Komisija pažymi, kad iš esmės Europos Sąjungos teisės aktai priimami pagal jų priėmimo metu galiojančias procedūrines taisykles. Tačiau būtent dėl to, kad buvo panaikinta Reglamento (EB) Nr. 1225/2009 15 straipsnio 2 dalis, kuri buvo taikyta atliekant pagrindinį tyrimą, procedūra, t. y. dabartinis atnaujinamas priemonių vengimo tyrimas, kuris buvo inicijuotas pagal Reglamento (EB) Nr. 1225/2009 13 straipsnio 3 dalį, gali nuo Reglamento (EB) Nr. 1225/2009 15 straipsnio 2 dalies panaikinimo, kai buvo priimtas Reglamentas (ES) Nr. 723/2011, būti baigtas remiantis tik šiuo metu galiojančia komiteto procedūra, skirta vengimo priemonėms nustatyti (19). Remiantis Reglamento (EB) Nr. 1225/2009, iš dalies pakeisto ir kodifikuoto Reglamentu (ES) 2016/1036 (20), 15 straipsnio 3 dalimi, atnaujinant tyrimą taikoma Reglamento (ES) Nr. 182/2011 5 straipsnyje nustatyta procedūra.

                     (19)

                     Kadangi šiuo konkrečiu atveju apie „Eurobolt“, kaip suinteresuotosios šalies, pastabas, susijusias su pagal Reglamento (EB) Nr. 1225/2009 13 straipsnio 3 dalį Komisijos inicijuotu tyrimu, nebuvo tinkamai pranešta Patariamajam komitetui, Komisija ketina išnagrinėti tas pastabas (taip pat bet kokią suinteresuotųjų šalių pateiktą papildomą informaciją, kaip nurodyta 2.2 skirsnyje) ir pateikti tos analizės rezultatus pasiūlyme, kuris bus pateiktas komitetui.

                     (20)

                     Vėliau Komisija, laikydamasi Reglamento (ES) Nr. 182/2011 5 straipsnyje nustatytos nagrinėjimo procedūros, konsultuosis su komitetu, kaip nurodyta Reglamento (ES) 2016/1036 15 straipsnio 3 dalyje, ne vėliau kaip likus 14 dienų iki to komiteto posėdžio. Tokiu būdu valstybių narių vyriausybės galės susipažinti su visa svarbia su tomis pastabomis susijusia informacija, kad rengdamos vidaus ir išorės konsultacijas galėtų nustatyti poziciją, kad būtų apsaugoti konkretūs kiekvienos iš jų interesai.

               2.2.   Rašytinė informacija

                     (21)

                     Suinteresuotosios šalys raginamos per 20 dienų nuo šio reglamento paskelbimo Europos Sąjungos oficialiajame leidinyje dienos pranešti apie save, pareikšti savo nuomonę, pateikti informaciją ir patvirtinamuosius dokumentus dėl klausimų, susijusių su tyrimo atnaujinimu.

               2.3.   Galimybė būti išklausytiems Komisijos tyrimo tarnybų

                     (22)

                     Suinteresuotosios šalys gali prašyti būti išklausytos Komisijos tyrimo tarnybų. Visi prašymai išklausyti turėtų būti pateikiami raštu, o juose nurodomos prašymo priežastys. Prašymus išklausyti dėl klausimų, susijusių su tyrimo atnaujinimu, privaloma pateikti per 15 dienų nuo šio reglamento paskelbimo Europos Sąjungos oficialiajame leidinyje dienos. Vėliau prašymai išklausyti teikiami laikantis konkrečių terminų, kuriuos Komisija nustato savo raštuose šioms šalims.

               2.4.   Rašytinės informacijos teikimo ir susirašinėjimo tvarka

                     (23)

                     Prekybos apsaugos tyrimams atlikti Komisijai pateikiama informacija neturėtų būti saugoma autorių teisių. Prieš pateikdamos Komisijai informaciją ir (arba) duomenis, kurių autorių teisės priklauso trečiajai šaliai, suinteresuotosios šalys turi paprašyti autorių teisių subjekto specialaus leidimo, kuriuo būtų aiškiai leidžiama: a) Komisijai naudoti informaciją ir duomenis atliekant šį prekybos apsaugos tyrimą ir b) pateikti informaciją ir (arba) duomenis šio tyrimo suinteresuotosioms šalims taip, kad jos galėtų pasinaudoti savo teisėmis į gynybą.

                     (24)

                     Laikyti konfidencialia prašoma visa rašytinė informacija ir suinteresuotųjų šalių susirašinėjimas ženklinami „riboto naudojimo“ grifu (21).

                     (25)

                     Suinteresuotosios šalys, teikiančios „riboto naudojimo“ informaciją, pagal 2016 m. birželio 8 d. Europos Parlamento ir Tarybos reglamento (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (22) 19 straipsnio 2 dalį privalo kartu pateikti nekonfidencialią tokios informacijos santrauką, paženklintą grifu „suinteresuotosioms šalims susipažinti“. Santrauka turėtų būti pakankamai išsami, kad būtų galima tinkamai suprasti konfidencialios informacijos esmę. Jei konfidencialią informaciją teikianti suinteresuotoji šalis nepateikia reikiamos formos ir kokybės nekonfidencialios tokios informacijos santraukos, į tokią informaciją gali būti neatsižvelgta.

                     (26)

                     Visą informaciją ir prašymus, įskaitant nuskenuotus įgaliojimus ir sertifikatus, suinteresuotosios šalys raginamos teikti e. paštu arba per TRON.tdi (https://webgate.ec.europa.eu/tron/TDI) (23). Naudodamos e. paštą arba TRON.tdi suinteresuotosios šalys sutinka su elektroninio informacijos teikimo taisyklėmis, nustatytomis dokumente „Susirašinėjimas su Europos Komisija nagrinėjant prekybos apsaugos bylas“, paskelbtame Prekybos generalinio direktorato svetainėje http://trade.ec.europa.eu/doclib/docs/2011/june/tradoc_148003.pdf. Suinteresuotosios šalys turi nurodyti savo pavadinimą, adresą, telefono numerį ir galiojantį e. pašto adresą, be to, jos turėtų užtikrinti, jog nurodytas e. pašto adresas būtų oficialios darbinės dėžutės, kuri kasdien tikrinama. Kai bus pateikti kontaktiniai duomenys, Komisija bendraus su suinteresuotosiomis šalimis tik e. paštu, nebent šios aiškiai nurodytų pageidaujančios visus dokumentus iš Komisijos gauti kitomis ryšio priemonėmis arba dokumentus dėl jų pobūdžio tektų siųsti registruotu paštu. Išsamesnių taisyklių ir informacijos dėl susirašinėjimo su Komisija, įskaitant informacijos teikimo e. paštu principus, suinteresuotosios šalys gali rasti minėtose susirašinėjimo su suinteresuotosiomis šalimis gairėse.
                     Komisijos adresas susirašinėjimui:

                                 European Commission

                                 Directorate-General for Trade

                                 Directorate H

                                 Office: CHAR 04/039

                                 1049 Brussels

                                 BELGIJA

                                 E. paštas TRADE-AD-FASTENERS-MALAYSIA@ec.europa.eu

               2.5.   Nebendradarbiavimas

                     (27)

                     Tais atvejais, kai suinteresuotoji šalis atsisako leisti susipažinti su būtina informacija, jos nepateikia per nustatytą terminą arba akivaizdžiai trukdo tyrimui, pagal pagrindinio reglamento 18 straipsnį išvados (teigiamos arba neigiamos) gali būti daromos remiantis turimais faktais.

                     (28)

                     Nustačius, kad suinteresuotoji šalis pateikė melagingą ar klaidinančią informaciją, į ją gali būti neatsižvelgiama ir remiamasi turimais faktais.

                     (29)

                     Jei suinteresuotoji šalis nebendradarbiauja arba bendradarbiauja tik iš dalies ir todėl išvados grindžiamos turimais faktais pagal pagrindinio reglamento 18 straipsnį, rezultatas gali būti mažiau palankus suinteresuotajai šaliai nei bendradarbiavimo atveju.

                     (30)

                     Atsakymo pateikimas ne kompiuterine forma nebus laikomas nebendradarbiavimu, jeigu suinteresuotoji šalis įrodo, kad atsakymo pateikimas reikalaujamu būdu sudarytų pernelyg didelių sunkumų ar nepagrįstų papildomų išlaidų. Suinteresuotoji šalis turėtų nedelsdama susisiekti su Komisija.

               2.6.   Bylas nagrinėjantis pareigūnas

                     (31)

                     Suinteresuotosios šalys gali prašyti, kad nagrinėjant bylą dalyvautų prekybos bylas nagrinėjantis pareigūnas. Bylas nagrinėjantis pareigūnas atlieka suinteresuotųjų šalių ir Komisijos tyrimo tarnybų tarpininko funkciją. Bylas nagrinėjantis pareigūnas tikrina prašymus susipažinti su byla, ginčus dėl dokumentų konfidencialumo, prašymus pratęsti terminą ir trečiųjų šalių prašymus būti išklausytoms. Bylas nagrinėjantis pareigūnas gali surengti atskiros suinteresuotosios šalies klausymą ir veikti kaip tarpininkas, kad būtų visapusiškai užtikrintos suinteresuotųjų šalių teisės į gynybą.

                     (32)

                     Prašymai išklausyti dalyvaujant bylas nagrinėjančiam pareigūnui turėtų būti teikiami raštu, o juose nurodomos prašymo priežastys. Bylas nagrinėjantis pareigūnas išnagrinės prašymo priežastis. Šie klausymai turėtų vykti tik tuo atveju, jei klausimai per tinkamą laiką nebuvo išspręsti su Komisijos tarnybomis.

                     (33)

                     Visi prašymai turi būti pateikti pakankamai iš anksto, kad nebūtų sutrukdyta sklandžiai vykdyti tyrimus. Todėl prašyti, kad nagrinėjant bylą dalyvautų bylas nagrinėjantis pareigūnas, suinteresuotosios šalys turėtų kuo greičiau po tokio įvykio, dėl kurio toks dalyvavimas yra pagrįstas. Jeigu prašymai išklausyti pateikiami nesilaikant atitinkamų tvarkaraščių, bylas nagrinėjantis pareigūnas taip pat išnagrinės tokių pavėluotai pateiktų prašymų priežastis, iškeltų klausimų pobūdį ir šių klausimų poveikį teisėms į gynybą, tinkamai atsižvelgdamas į poreikį užtikrinti gerą administravimą ir laiku baigti tyrimą.

                     (34)

                     Daugiau informacijos ir kontaktinius duomenis suinteresuotosios šalys gali rasti bylas nagrinėjančio pareigūno tinklalapiuose Prekybos GD svetainėje http://ec.europa.eu/trade/trade-policy-and-you/contacts/hearing-officer/.

               2.7.   Asmens duomenų tvarkymas

                     (35)

                     Visi per šį tyrimą surinkti asmens duomenys bus tvarkomi pagal Europos Parlamento ir Tarybos reglamentą (ES) 2018/1725 (24).

                     (36)

                     Pranešimą apie duomenų apsaugą, kuriuo visi asmenys informuojami apie asmens duomenų tvarkymą vykdant Komisijos prekybos apsaugos veiklą, galima rasti Prekybos GD svetainėje http://trade.ec.europa.eu/doclib/html/157639.htm.

               2.8.   Informacija muitinėms

                     (37)

                     Prieš priimant sprendimą dėl prašymo grąžinti arba atsisakyti išieškoti su šiuo reglamentu susijusius muitus, nacionalinėms muitinėms nurodoma sulaukti atnaujinto tyrimo rezultatų paskelbimo. Paprastai jie turėtų būti paskelbti per devynis mėnesius nuo šio reglamento paskelbimo dienos.

               2.9.   Atskleidimas

                     (38)

                     Suinteresuotosioms šalims bus vėliau pranešta apie esminius faktus ir aplinkybes, kuriais remiantis ketinama įgyvendinti sprendimą, ir bus suteikta galimybė pareikšti pastabas,

               PRIĖMĖ ŠĮ REGLAMENTĄ:

            1 straipsnis
            Komisija atnaujina priemonių vengimo tyrimą dėl tam tikrų iš Malaizijos siunčiamų importuojamų geležinių arba plieninių tvirtinimo detalių, deklaruojamų arba nedeklaruojamų kaip Malaizijos kilmės, dėl kurio buvo priimtas 2011 m. liepos 18 d. Tarybos įgyvendinimo reglamentas (ES) Nr. 723/2011, kuriuo išplečiamas galutinio antidempingo muito, nustatyto Reglamentu (EB) Nr. 91/2009, taikymas.

            2 straipsnis
            Prieš priimdamos sprendimą dėl prašymo grąžinti arba atsisakyti išieškoti su šiuo reglamentu susijusius muitus, nacionalinės muitinės turi sulaukti atnaujinto tyrimo rezultatų paskelbimo.

            3 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. rugpjūčio 26 d.

                  Komisijos vardu

                  Pirmininkas

               Jean-Claude JUNCKER

            (1)  OL L 176, 2016 6 30, p. 21.

            (2)  Pranešimas apie antidempingo tyrimo dėl tam tikrų Kinijos Liaudies Respublikos kilmės geležinių arba plieninių tvirtinimo detalių importo inicijavimą (OL C 267, 2007 11 9, p. 31).

            (3)  1995 m. gruodžio 22 d. Tarybos reglamentas (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (OL L 56, 1996 3 6, p. 1). Naujausia pagrindinio reglamento konsoliduota versija šiuo metu pateikiama 2016 m. birželio 8 d. Europos Parlamento ir Tarybos reglamente (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (OL L 176, 2016 6 30, p. 21).

            (4)  2009 m. sausio 26 d. Tarybos reglamentas (EB) Nr. 91/2009, kuriuo tam tikroms importuojamoms Kinijos Liaudies Respublikos kilmės geležinėms arba plieninėms tvirtinimo detalėms nustatomas galutinis antidempingo muitas (OL L 29, 2009 1 31, p. 1).

            (5)  2010 m. spalio 27 d. Komisijos reglamentas (ES) Nr. 966/2010 dėl galimo antidempingo priemonių, nustatytų Tarybos reglamentu (EB) Nr. 91/2009 tam tikroms importuojamoms Kinijos Liaudies Respublikos geležinėms arba plieninėms tvirtinimo detalėms, vengimo importuojant tam tikras iš Malaizijos siunčiamas geležines arba plienines tvirtinimo detales, deklaruojamas arba nedeklaruojamas kaip Malaizijos kilmės, tyrimo inicijavimo ir įpareigojimo registruoti tokius importuojamus produktus (OL L 282, 2010 10 28, p. 29).

            (6)  2011 m. liepos 18 d. Tarybos įgyvendinimo reglamentas (ES) Nr. 723/2011, kuriuo išplečiamas galutinio antidempingo muito, nustatyto Reglamentu (EB) Nr. 91/2009 tam tikroms importuojamoms Kinijos Liaudies Respublikos kilmės geležinėms arba plieninėms tvirtinimo detalėms, taikymas tam tikroms iš Malaizijos siunčiamoms importuojamoms geležinėms arba plieninėms tvirtinimo detalėms, deklaruojamoms arba nedeklaruojamoms kaip Malaizijos kilmės (OL L 194, 2011 7 26, p. 6).

            (7)  2016 m. vasario 26 d. Komisijos įgyvendinimo reglamentas (ES) 2016/278, kuriuo panaikinamas galutinis antidempingo muitas, kuris buvo nustatytas tam tikroms importuojamoms Kinijos Liaudies Respublikos kilmės geležinėms arba plieninėms tvirtinimo detalėms ir kurio taikymas buvo išplėstas tam tikroms iš Malaizijos siunčiamoms importuojamoms geležinėms arba plieninėms tvirtinimo detalėms, deklaruojamoms arba nedeklaruojamoms kaip Malaizijos kilmės (OL L 52, 2016 2 27, p. 24).

            (8)  2009 m. lapkričio 30 d. Tarybos reglamentas (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (OL L 343, 2009 12 22, p. 51).

            (9)  2019 m. liepos 3 d. Sprendimas byloje C-644/17 Eurobolt, ECLI:EU:C:2019:555, 33 punktas.

            (10)  ten pat, 40 punktas.

            (11)  ten pat, 42 punktas.

            (12)  ten pat, 43 punktas.

            (13)  ten pat, 51 punktas.

            (14)  2018 m. kovo 15 d. Teismo sprendimas byloje C-256/16, Deichmann, ECLI:EU:C:2018:187, 73 punktas; taip pat žr.2019 m. birželio 19 d. Teismo sprendimo byloje C-612/16, P&J Clark International, ECLI:EU:C:2019:508, 43 punktą.

            (15)  ten pat, 74 punktas. taip pat žr.2019 m. birželio 19 d. Teismo sprendimo byloje C-612/16, P&J Clark International, EU:C:2019:508, 43 punktą.

            (16)  2000 m. spalio 3 d. Sprendimas byloje C-458/98 P Industrie des Poudres Sphériques v Council, ECLI:EU:C:2000:531, 80–85 punktai.

            (17)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).

            (18)  Šiuo klausimu žr. 2014 m. sausio 15 d. Europos Parlamento ir Tarybos reglamentą (ES) Nr. 37/2014, kuriuo iš dalies keičiami tam tikri su bendra prekybos politika susiję reglamentai dėl tam tikrų priemonių priėmimo procedūrų (OL L 18, 2014 1 21, p. 1).

            (19)  2018 m. kovo 15 d. Teismo sprendimo byloje C-256/16, Deichmann, ECLI:EU:C:2018:187, 44–55 punktai.

            (20)  2016 m. birželio 8 d. Europos Parlamento ir Tarybos reglamentas (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (OL L 176, 2016 6 30, p. 21).

            (21)  „Riboto naudojimo“ dokumentas yra konfidencialus dokumentas pagal Europos Parlamento ir Tarybos reglamento (ES) 2016/1036 (OL L 176, 2016 6 30, p. 21) 19 straipsnį ir PPO susitarimo dėl GATT 1994 VI straipsnio įgyvendinimo (Antidempingo susitarimo) 6 straipsnį. Toks dokumentas taip pat saugomas pagal Europos Parlamento ir Tarybos reglamento (EB) Nr. 1049/2001 (OL L 145, 2001 5 31, p. 43) 4 straipsnį.

            (22)  OL L 176, 2016 6 30, p. 21.

            (23)  Kad galėtų naudotis TRON.tdi, suinteresuotosios šalys turi turėti „EU Login“ paskyrą. Išsamios instrukcijos, kaip registruotis ir naudoti TRON.tdi, pateikiamos adresu https://webgate.ec.europa.eu/tron/resources/documents/gettingStarted.pdf.

            (24)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).


title: 2019 m. rugpjūčio 26 d. Komisijos įgyvendinimo reglamentas (ES) 2019/1375, kuriuo 305-ą kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis

text:
27.8.2019

                  LT

                  Europos Sąjungos oficialusis leidinys

                  L 223/7

         KOMISIJOS ĮGYVENDINIMO REGLAMENTAS (ES) 2019/1375
         2019 m. rugpjūčio 26 d.
         kuriuo 305-ą kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2002 m. gegužės 27 d. Tarybos reglamentą (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis (1), ypač į jo 7 straipsnio 1 dalies a punktą ir 7a straipsnio 5 dalį,
         kadangi:

                     (1)

                     Reglamento (EB) Nr. 881/2002 I priede išvardyti asmenys, grupės ir organizacijos, kurių lėšos ir ekonominiai ištekliai pagal tą reglamentą įšaldomi;

                     (2)

                     2019 m. rugpjūčio 20 d. Jungtinių Tautų Saugumo Tarybos Sankcijų komitetas nusprendė iš dalies pakeisti vieną asmenų, grupių ir organizacijų, kuriems turėtų būti taikomas lėšų ir ekonominių išteklių įšaldymas, sąrašo įrašą;

                     (3)

                     todėl Reglamento (EB) Nr. 881/2002 I priedas turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Reglamento (EB) Nr. 881/2002 I priedas iš dalies keičiamas pagal šio reglamento priedą.

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. rugpjūčio 26 d.

                  Komisijos vardu

                  Pirmininko pavedimu

                  Užsienio politikos priemonių tarnybos vadovė

            (1)  OL L 139, 2002 5 29, p. 9.

            PRIEDAS
            Tarybos reglamento (EB) Nr. 881/2002 I priedas iš dalies keičiamas taip:
            Toliau nurodytame antraštinės dalies „Fiziniai asmenys“ įraše pateikti identifikavimo duomenys iš dalies keičiami taip:
            „BAH AG MOUSSA (patikimas alias a) Ag Mossa b) Ammi Salim). Pilietybė: Malio. Įtraukimo į sąrašą pagal 7d straipsnio 2 dalies i punktą data: 2019 8 14.“ pakeičiama taip:

               „BAH AG MOUSSA (patikimas alias a) Ag Mossa b) Ammi Salim). Gimimo data: a) 1958 01 01, b) 1952 12 31, c) 1956 10 28. Pilietybė: Malio. Įtraukimo į sąrašą pagal 7d straipsnio 2 dalies i punktą data: 2019 8 14.“


title: Komisijos įgyvendinimo reglamentas (ES) 2019/1751 2019 m. spalio 21 d. kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas Havarti (SGN)

text:
23.10.2019

                  LT

                  Europos Sąjungos oficialusis leidinys

                  L 269/1

         KOMISIJOS ĮGYVENDINIMO REGLAMENTAS (ES) 2019/1751
         2019 m. spalio 21 d.
         kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas „Havarti“ (SGN)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 15 straipsnio 1 dalį ir 52 straipsnio 3 dalies b punktą,
         kadangi:

                     (1)

                     remiantis Reglamento (ES) Nr. 1151/2012 50 straipsnio 2 dalies a punktu 2010 m. spalio 5 d. Komisijai pateikta Danijos paraiška įregistruoti pavadinimą „Havarti“ kaip saugomą geografinę nuorodą paskelbta Europos Sąjungos oficialiajame leidinyje (2);

                     (2)

                     Vokietija, Ispanija, JAV pieno eksporto taryba su Nacionaline pieno gamintojų federacija bei Tarptautine pieno produktų subjektų asociacija, Jungtinių Amerikos Valstijų prekybos atstovo tarnyba, Naujosios Zelandijos užsienio reikalų ir prekybos ministerija, Naujosios Zelandijos pieno bendrovių asociacija (DCANZ) ir Australijos Vyriausybės remiama organizacija „Dairy Australia Limited“ pagal Reglamento (ES) Nr. 1151/2012 51 straipsnio 2 dalį paprieštaravo registravimui. Prieštaravimai pripažinti priimtinais;

                     (3)

                     pranešimus apie prieštaravimą Komisija taip pat gavo iš Kosta Rikos nacionalinių pieno gamintojų rūmų ir Gvatemalos pieno sektoriaus plėtros asociacijos (ASODEL). Tačiau pagrįstų prieštaravimo pareiškimų pagal Reglamento (ES) Nr. 1151/2012 51 straipsnio 2 dalį pateikta nebuvo;

                     (4)

                     Komisija su priimtais prieštaravimais susijusias suinteresuotąsias šalis pakvietė pradėti atitinkamas konsultacijas. Danijos prašymu, pagal Reglamento (ES) Nr. 1151/2012 51 straipsnio 3 dalies paskutinę pastraipą, 2014 m. rugpjūčio 5 d. ir 2014 m. rugsėjo 22 d. raštais Komisija pratęsė kiekvienos vykstančios konsultacijos terminą dar trims mėnesiams;

                     (5)

                     kadangi per paskirtą laiką susitarimo nepasiekta, laikydamasi Reglamento (ES) Nr. 1151/2012 52 straipsnio 3 dalies b punkte nurodytos procedūros Komisija turėtų priimti įgyvendinimo aktą, kuriuo būtų nuspręsta dėl registravimo;

                     (6)

                     prieštaravimų teikėjai teigė, kad „Havarti“ nepasižymi konkrečia kokybe, geru vardu ar kita savybe, priskirtina jo geografine kilmei. Jie mano, kad įregistravus pavadinimą vartotojai dėl jau egzistuojančio gerą vardą turinčio ir žinomo prekės ženklo gali būti klaidinami dėl tikrosios produkto tapatybės. Jų nuomone, registravimas taip pat keltų grėsmę tapataus pavadinimo, prekių ženklų ir produktų, kurie rinkoje teisėtai buvo jau ne mažiau kaip 5 metus egzistavimui. Be to, jie teigia, jog šis pavadinimas yra tapęs bendriniu dėl šių priežasčių: nuo 1966 m. „Havarti“ taikomas Codex Alimentarius standartas, jis yra įtrauktas į 1951 m. Strezos konvencijos B priedą ir turi savo muitų tarifų eilutę. „Havarti“ gaminamas ir vartojamas keliose ES ir ne ES šalyse, kai kurios iš jų jam taiko specialų teisinį standartą;

                     (7)

                     Komisija įvertino pagrįstuose prieštaravimo pareiškimuose pateiktus argumentus ir, remdamasi Reglamento (ES) Nr. 1151/2012 nuostatomis ir atsižvelgdama į atitinkamų pareiškėjo ir prieštaravimų teikėjų konsultacijų rezultatus, padarė išvadą, kad pavadinimas „Havarti“ turėtų būti įregistruotas;

                     (8)

                     kalbant apie teiginį, kad pavadinimas „Havarti“ neatitinka Reglamento (ES) Nr. 1151/2012 5 straipsnio, pažymėtina, kad pavadinimo „Havarti“ kaip saugomos geografinės nuorodos įregistravimo paraiška yra grindžiama jo geografinei kilmei priskiriamu geru vardu, kaip nurodyta Reglamento (ES) Nr. 1151/2012 5 straipsnio 2 dalies b punkte;

                     (9)

                     Danija pateikė specializuotų leidinių ir nuorodų, įrodančių Danijos ir „Havarti“ gero vardo ryšį. Šis sūris yra gavęs daug įvertinimų, prizų ir apdovanojimų įvairiuose nacionaliniuose ir tarptautiniuose forumuose. Šio produkto geras vardas taip pat grindžiamas specialiu gamybos metodu ir ilgus metus kaupta patirtimi;

                     (10)

                     per prieštaravimo procedūrą Danijos institucijos taip pat pažymėjo, kad „Havarti“ geras vardas įgytas daugiau kaip šimtmetį vykdytomis teisėkūros iniciatyvomis ir kokybės užtikrinimo darbu;

                     (11)

                     ES teritorijoje „Havarti“ daugiausia gaminamas Danijoje. Paraiškos teikimo metu šis produktas nedideliais kiekiais gamintas ir Ispanijoje, Vokietijoje, Lenkijoje, Suomijoje bei Estijoje. Tai, kad „Havarti“ gaminamas šiose valstybėse narėse, neturėtų kelti abejonių dėl „Havarti“ ryšio su Danija. Tose valstybėse gaminami kiekiai yra itin maži, palyginti su visa gamyba Danijoje. Paminėtina, kad „Havarti“ etikete ženklinamas sūris Ispanijoje pradėtas gaminti tik 2010 m., o gamybos apimtis padidėjo tik tada, kai Danija Komisijai pateikė pavadinimo „Havarti“ registravimo kaip SGN paraišką.

                     (12)

                     Danija pateikė įrodymų, kad didžioji dauguma Danijos vartotojų pripažįsta seną „Havarti“ ir Danijos ryšį. Jos pateikti apklausos rezultatai rodo, kad „Havarti“ žino ir su Danija sieja didžioji dauguma Danijos vartotojų. Už Danijos ribų „Havarti“ žinomas labai mažai;

                     (13)

                     Ispanija taip pat pateikė Ispanijoje atlikto „Havarti“ ir jo kilmės žinomumo vartotojams tyrimo rezultatus. Rezultatai nebuvo įtikinami. Tiek paties produkto nežinančių vartotojų dalis, tiek apie jo kilmę negirdėjusių vartotojų dalis buvo didelės. „Havarti“ kilmės šalimi vartotojai nurodė kelias skirtingas šalis. Toks produkto ir jo daniškos kilmės nežinojimas negali būti vertinamas kaip tinkamas informuotumas apie bendrinį pavadinimo pobūdį;

                     (14)

                     prieštaravimo teikėjai taip pat teigė, kad pavadinimas neturėtų būti įregistruotas, nes vartotojai dėl jau egzistuojančio gerą vardą turinčio ir žinomo prekės ženklo gali būti klaidinami dėl tikrosios produkto tapatybės. Tačiau prekių ženklų geras vardas ar žinomumas nebuvo įrodytas. Taip pat nepaaiškinta, kokiu būdu vartotojai būtų klaidinami;

                     (15)

                     be to, prieštaravimo teikėjai iš trečiųjų šalių laikėsi nuomonės, kad „Havarti“ pavadinimo kaip saugomos geografinės nuorodos įregistravimas keltų grėsmę tapataus pavadinimo, prekių ženklų ir produktų, kurie teisėtai gaminti ir pardavinėti jau daugiau kaip 5 metus, egzistavimui, o tai viena iš prieštaravimą pagrindžiančių sąlygų, nurodyta Reglamento (ES) Nr. 1151/2012 10 straipsnio 1 dalies c punkte;

                     (16)

                     panašu, kad per šią prieštaravimo procedūrą prieštaravimą pateikę subjektai iš trečiųjų šalių nėra ES rinkai pateikę sūrio pavadinimu „Havarti“. Todėl pavadinimo „Havarti“ kaip saugomos geografinės nuorodos įregistravimas ES nedaro poveikio tose trečiosiose šalyse gaminamo produkto pavadinimu „Havarti“ egzistavimui;

                     (17)

                     Reglamentas (ES) Nr. 1151/2012 trečiųjų šalių teritorijoje netaikomas. Todėl pavadinimo „Havarti“ kaip saugomos geografinės nuorodos įregistravimas pagal Reglamentą (ES) Nr. 1151/2012 neturėtų kelti grėsmės pavadinimo „Havarti“ naudojimui trečiųjų šalių rinkose;

                     (18)

                     prekių ženklams, kurie jau įregistruoti, dėl kurių pateikta registravimo paraiška arba kurių sąžiningas naudojimas yra nusistovėjęs ES teritorijoje dar iki Danijos pateiktos pavadinimo „Havarti“ įregistravimo paraiškos pateikimo datos, saugomos geografinės nuorodos registracija poveikio nedarys (Reglamento (ES) Nr. 1151/2012 14 straipsnio 2 dalis);

                     (19)

                     Ispanija ir Vokietija teigė gaminančios sūrį pavadinimu „Havarti“. Todėl pavadinimo „Havarti“ kaip saugomos geografinės nuorodos įregistravimas pagal Reglamentą (ES) Nr. 1151/2012 keltų grėsmę pavadinimo „Havarti“, kuris siejamas su Ispanijoje ir Vokietijoje sukurtais produktais ir yra tapatus pavadinimui, dėl kurio 2010 m. spalio 5 d. pateikta įregistravimo paraiška, egzistavimui;

                     (20)

                     iš Komisijai pateiktame Vokietijos ir Ispanijos prieštaravime nurodytos informacijos matyti, kad sūrio pavadinimu „Havarti“ gamyba Ispanijoje pradėta 2010 m., o 2014 m. jos apimtis pasiekė 5 100 tonų. Apie gamybą Vokietijoje pateikti tik 2012 m. duomenys (2 571 tona), tačiau nurodyta, kad Vokietija sūrį pavadinimu „Havarti“ gamina jau daugiau kaip 20 metų. Atsižvelgiant į tai, kas išdėstyta pirmiau, pagal Reglamento (ES) Nr. 1151/2012 15 straipsnio 1 dalies a punktą Ispanijos ir Vokietijos ūkio subjektams, kurie sūrio gaminį pavadinimu „Havarti“ pradėjo pardavinėti dar prieš Danijai pateikiant įregistravimo paraišką Komisijai, turėtų būti suteikti pereinamieji laikotarpiai, kad jie galėtų ir toliau naudoti pavadinimą, kuriam registravimas kelia grėsmę, kol pakoreguos savo gamybą rinkoje. Penkerių metų laikotarpis Vokietijos ir Ispanijos gamintojams turėtų būti laikomas pakankamu.

                     (21)

                     galiausiai, prieštaravimo teikėjai pateikė kelis tariamus įrodymus, kad pavadinimas yra bendrinis. Tačiau tai, kad „Havarti“ yra įtrauktas į Codex Alimentarius standartą ir į Strezos konvencijos B priedą, nereiškia, kad pavadinimas tapo bendrinis. Tarifiniai kodai yra siejami su muitinės klausimais, o ne intelektinės nuosavybės teisėmis. Bendrinio pavadinimo statusas ES gali būti įvertintas tik atsižvelgiant į tai, kaip vartotojai ES teritorijoje tą pavadinimą suvokia;

                     (22)

                     atsižvelgiant į gamybos duomenis ir pavadinimo „Havarti“ suvokimą ES, kuris buvo įvertintas siekiant pagrįsti arba paneigti teiginį dėl tariamos produkto ir geografinės vietovės ryšio stokos, reikėtų daryti išvadą, kad „Havarti“ pavadinimas nėra tapęs bendriniu ES;

                     (23)

                     pateikti duomenys apie „Havarti“ gamybą ir pardavimą už ES ribų negali būti laikomi svarbiais dėl teritoriškumo principo, siejamo su intelektinės nuosavybės teisėmis apskritai ir konkrečiai su Reglamentu (ES) Nr. 1151/2012, pagal kurį galimas bendrinis pavadinimo pobūdis turi būti įvertintas ES teritorijos mastu. Šio pavadinimo suvokimas už ES ribų ir galimas susijusių gamybos reguliavimo standartų egzistavimas trečiosiose šalyse nėra laikomi svarbiais šiam sprendimui, nepriklausomai nuo to, ar tuose standartuose nustatytos terminų teikimo etiketėse teisės;

                     (24)

                     prieštaravimo teikėjų pasiūlymas vietoj „Havarti“ įregistruoti pavadinimą „Danish Havarti“ negali būti priimtas, nes neatitinka Reglamento (ES) Nr. 1151/2012 7 straipsnio 1 dalies a punkte numatytų sąlygų;

                     (25)

                     siekiant sudaryti sąlygas išnaudoti jau pagamintas arba rinkoje turimas atsargas, šio reglamento taikymą reikėtų atidėti;

                     (26)

                     atsižvelgiant į tai, kas išdėstyta pirmiau, pavadinimą „Havarti“ reikėtų įtraukti į saugomų kilmės vietos nuorodų ir saugomų geografinių nuorodų registrą;

                     (27)

                     šiame reglamente nustatytos priemonės atitinka Žemės ūkio produktų kokybės politikos komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Įregistruojamas pavadinimas „Havarti“ (SGN).
            Pirmoje pastraipoje nurodytas pavadinimas – tai produkto, priskiriamo Komisijos įgyvendinimo reglamento (ES) Nr. 668/2014 (3) XI priede nurodytai 1.3 klasei „Sūriai“, pavadinimas.

            2 straipsnis
            Pereinamuoju 5 metų laikotarpiu, prasidedančiu šio reglamento taikymo dieną, pavadinimas „Havarti“ gali būti ir toliau naudojamas Vokietijoje ir Ispanijoje įsisteigusių veiklos vykdytojų, kurie sūrio gaminiais pavadinimu „Havarti“ pradėjo prekiauti iki 2010 m. spalio 5 d.

            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2020 m. gegužės 12 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. spalio 21 d.

                  Komisijos vardu

                  Pirmininkas

               Jean-Claude JUNCKER

            (1)  OL L 343, 2012 12 14, p. 1.

            (2)  OL C 20, 2014 1 23, p. 9.

            (3)  2014 m. birželio 13 d. Komisijos įgyvendinimo reglamentas (ES) Nr. 668/2014, kuriuo nustatomos Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų taikymo taisyklės (OL L 179, 2014 6 19, p. 36).